**Kiegészítés a „Javaslat takarékossági program megvalósítására” című napirendi ponthoz**

A Szombathelyi Köznevelési GAMESZ, valamint a Szombathelyi Sportközpont és Sportiskola Nonprofit Kft 2022. augusztus 15. napján közös közbeszerzési eljárást indított gázbeszerzés vonatkozásában 2022. október 1. napjától 1 év időtartamra. Az eljárás során 5 ajánlattevőtől nettó 548.929.221 Ft – 574. 258. 521 Ft közötti árajánlat érkezett. Mivel a beérkezett ajánlatok mindegyike nagyságrendileg meghaladta a rendelkezésre álló anyagi fedezet összegét, valamint a tőzsdei jegyzési árak az ajánlattétel óta csökkentek az eljárás eredménytelenné nyilvánítása mellett, megindításra került a megismételt közbeszerzési eljárás változatlan feltételek mentén.

A megismételt közbeszerzési eljárásban 4 ajánlattevőtől az első eljárásnál megadott ajánlati áraknál kedvezőbb ajánlatok érkeztek. Ugyanakkor az ajánlattevők a feléjük az érvényességet befolyásoló hiányosság tárgyában érkező hiánypótlási felhívásra értékelhető hiánypótlást nem nyújtottak be, így a közbeszerzési eljárás eredménytelenül zárult. Mivel földgáz vételezésére más jogszerű lehetőség nem maradt, így újabb közbeszerzési eljárás keretében indexált áras szerződésre történt ajánlat kérése.

A 2022. szeptember 20-i ajánlattételi határidőig 2 érvényes ajánlat érkezett. Kedvezőbb ajánlatot az MVM Next Energiakereskedelmi Zrt. adott az alábbiak szerint:

* Szombathelyi Köznevelési GAMESZ: földgáz ára nettó 995,28 Ft/ m3 (bruttó 1264,01 Ft)
* Szombathelyi Sportközpont és Sportiskola Nonprofit Kft: földgáz ára nettó 992,19 Ft/m3 (bruttó 1260,08 Ft/m3)

Fenti ajánlat az előterjesztésben 2023. évre becsült földgázár – bruttó 986 Ft/ m3 – közelében van. Az ajánlat szerinti szerződéskötés alapján a Szombathelyi Köznevelési GAMESZ gázbeszerzése bruttó 199.504.272 Ft, a Szombathelyi Sportközpont és Sportiskola Nonprofit Kft gázbeszerzése bruttó 232.403.761 Ft, együttesen 431.908.033 Ft költségvetési forrást igényel, a 2021. évi 49.488.487 Ft összeggel szemben.

**HATÁROZATI JAVASLAT**

**…/2022. (IX.29.) Kgy. számú határozat**

Szombathely Megyei Jogú Város Közgyűlése a Szombathelyi Köznevelési GAMESZ és a Szombathelyi Sportközpont és Sportiskola Nonprofit Kft. gázbeszerzéséről szóló tájékoztatást tudomásul veszi.

**Felelős:** Dr. Nemény András polgármester

 Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Stéger Gábor, a Közgazdasági és Adó Osztály vezetője,

Vinczéné Dr. Menyhárt Mária, Egészségügyi és Közszolgálati Osztály vezetője)

**Határidő:** azonnal